Maties, Pukke bult spiere in netbalreeks | Netwerk24
Deur Annchen Nel 15 September 2019 20:30
Siphosethu Kilani van die Madibaz wen balbesit in haar netbalspan se Varsitybeker-wedstryd Sondag teen die Kovsies in Pretoria. Foto: Saspa | Christiaan Kotze
Daar was geen verrassings op die eerste middag van die naweek se propvol program op die Tuks-kampus nie.
Die Maties het min moeite ondervind om hul Kaapse derby teen die Universiteit van Wes-Kaapland met 76-22 te troef.
Tshwane Universiteit van Tegnologie had geen raad met die Pukke van Noordwes nie. Hulle is met 77-13 platgevee.
Die Kovsies, wat die eerste keer dié seisoen ’n wegwedstryd gespeel het, het ’n oortuigende oorwinning van 70-41 oor die Oos-Kaapse Madibaz behaal.
Die Matie-doel Claudia Jarrard Sondag in aksie teen die UWK in Pretoria. Foto: Saspa | Christiaan Kotze
Die Baaienaars kon nog net twee seges behaal en sal waarskynlik nie soos verlede jaar die halfeindronde haal nie.
In nog ’n buurstryd het die Pretoriase studente die Johannesburgers in ’n eensydige kragmeting met 62-33 geklop.
Bongiwe Msomi, die Protea-kaptein, kon as die UJ-breier nog nie dié span op die wenpad kry nie. Hy het nou vyf wedstryde gespeel en almal verloor.
Chantelle Swart, hulpdoel van Tuks, het uitgeblink saam haar doel, Venetia Grobler, in hul stryd teen UJ.Foto: Saspa | Catherine Kotze
Tuks het ná die eerste kwart met 16-3 voorgeloop en met die rustyd met die telling 28-12 was daar geen twyfel oor die uitslag nie. Hulle het ná die derde kwart met 47-24 voorgeloop.
Daar is groot verwagtinge van Maandagaand se wedstryd tussen Tuks en die Kovsies.
Die Pretorianers is die voorloper op die puntelys met 25 punte ná vyf oorwinnings.
Die Maties en die Kovsies het 20 punte elk, met die Puk vierde met 17 punte.
* Maandag se program (by Tuks): 14:30: Madibaz t. TUT; 16:00: Maties t. UJ; 17:30: Kovsies t. UWK (SS 10); 19:00: Tuks t. Pukke (SS 10).
Meer oor: Netbal | Varsitybeker-Reeks | Maties | Tuks
Twee dae se liplekker-netbal in Pretoria
Netbal self was haar pot goud, sê Maryka
Monnas oorheers Fast 5-toernooi